钦定古今图书集成/明伦汇编/氏族典/第455卷 > 宋克
## 钦定古今图书集成/明伦汇编/氏族典/第455卷 > 宋克

按《名山藏高道记》：“克字仲温，长洲人。少任侠，喜击剑，
走马尢，善弹指，飞鸟下之。家素厚藏，克又好养宾客，
与少年饮博遨戏，尽丧其赀。逮壮，见天下棼乱，乃谢
去酒徒，将北走中原，从豪杰计事。会道梗，遂历游江
南名胜而归家居，以气节自励，衣冠争慕赴之。有军
将麤横甚，数殴辱士类，召克饮，或劝克勿往，曰：‘酗人
也’。”克即往坐上坐，为语古贤将事，军将举尊下拜，立
起为寿。克伉直多辨，好箴切。家虽贫，其旧时喜事故
在，致客，尊贤，周旋不倦。时时急人困，有楼君卿、原巨
先之风。久之稍厌去，杜门学书。书作章草法，一时学
者争效之。洪武初，为凤翔同知，卒。